Birinchi terimda 1 kilogramm paxta uchun ming so‘m, ikkinchi terimda esa 1 400 so‘m etib belgilanmoqda. Bu haqida AOKAda o‘tkazilgan matbuot anjumanida Bandlik va mehnat munosabatlari vaziri o‘rinbosari Bahodir Umrzoqov ma’lum qildi. Vazir o‘rinbosarining aytishicha, paxta mavsumida yaxshi teradigan terimchilar kuniga 100-120 ming atrofida daromad olishlari mumkin. “Paxta teruvchilar 2 xil bo‘ladi. Birinchisi o‘z manzilida paxta teradiganlar, ikkinchisi esa boshqa hududlardan kelib terimga yordamlashadiganlar. Barcha terimchilar uchun mehnat sharoitlari tashkillashtiriladi. Terimga, avvalambor, ishsizlar: yoshlar, xotin-qizlar, xohish bildirsa, keksalarni ham jalb qilamiz”, - dedi Bahodir Umrzoqov.